穎叔見招赴何秀才家飲
作者：郭祥正
朝代：宋

paragraphs: 鞭驢赴君招，十步九蹶促。
相逢即忘勞，深圍坐重褥。
怳疑出塵寰，氣象豁雙目。
名花散天香，仙露浥柔玉。
寄樂方寸間，豈必待華屋。
脱屣遠市朝，散髪免羈束。
更聞誦新作，字字芝蘭馥。
堆盤櫻實紅，滿斝醱醅淥。
幽歡未言歸，酒令不須督。
平時常卷舌，動靜畏險俗。
玄談今盡傾，我難愜君欲。
朝聞夕可死，悟矣無遲速。
感君傾醍醐，灑我久饑腹。
又如旱田禾，沛然甘雨沃。
主人意殷懃，呼兒具燈燭。
誰家有斯客，貰衣心亦足。
明朝得長篇，調險不可續。